CELEX: C2005/143/76
Language: el
Date: 2005-06-11 00:00:00
Title: Υπόθεση T-146/05: Προσφυγή της Flex Equipos de Descanso, S.A. κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), η οποία ασκήθηκε στις 14 Απριλίου 2005

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/40
            
         Προσφυγή της Flex Equipos de Descanso, S.A. κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), η οποία ασκήθηκε στις 14 Απριλίου 2005
   (Υπόθεση T-146/05)
   (2005/C 143/76)
   Γλώσσα στην οποία έχει καταρτισθεί το δικόγραφο της προσφυγής: η αγγλική
   Η Flex Equipos de Descanso, με έδρα το Alcobendas, Μαδρίτη (Ισπανία), εκπροσωπούμενη από τον I. Valdelomar Serrano, δικηγόρο, άσκησε στις 14 Απριλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα).
   Η Recticel N.V., με έδρα το Sint-Lambrechts-Woluwe (Βέλγιο), μετέσχε επίσης στη διαδικασία ενώπιον του τμήματος προσφυγών.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του πρώτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς, της 8ης Φεβρουαρίου 2005, στην υπόθεση R 469/2004-2,
            
         
               —
            
            
               να αναπέμψει την υπόθεση στο Γραφείο Εναρμονίσεως στο πλαίσιο της Εσωτερικής Αγοράς και να το υποχρεώσει να αρνηθεί την καταχώριση του σήματος το οποίο αφορά η αίτηση καταχωρίσεως κοινοτικού σήματος αριθ. 1.278.175, RENOFLEX, για όλα τα προϊόντα των κλάσεων 17 και 20,
            
         
               —
            
            
               να κρίνει ότι το Γραφείο Εναρμονίσεως στο πλαίσιο της Εσωτερικής Αγοράς παραβιάζει την αρχή της ασφαλείας δικαίου,
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα:
   
               Αιτών την καταχώριση του κοινοτικού σήματος:
            
            
               Η Recticel N.V.
            
         
               Επίμαχο κοινοτικό σήμα:
            
            
               Το λεκτικό σήμα «RENOFLEX» για προϊόντα, μεταξύ άλλων, των κλάσεων 17 και 20 (υλικά παραγεμίσματος για καθίσματα, καθίσματα για οχήματα, έπιπλα…) — αίτηση αριθ. 1 278 175
            
         
               Δικαιούχος του αντιταχθέντος κατά τη διαδικασία ανακοπής σήματος ή σημείου:
            
            
               Η προσφεύγουσα
            
         
               Αντιταχθέν σήμα ή σημείο:
            
            
               Τα εικονιστικά εθνικά σήματα «FLEX» για προϊόντα των κλάσεων 17 και 20 αντιστοίχως (καουτσούκ, κρεβάτια, στρώματα, μετατρεπόμενα έπιπλα, γραφεία…)
            
         
               Απόφαση του τμήματος ανακοπών:
            
            
               Δέχεται την ανακοπή για όλα τα βαλλόμενα προϊόντα
            
         
               Απόφαση του τμήματος προσφυγών:
            
            
               Ακύρωση της αποφάσεως του τμήματος ανακοπών
            
         
               Προβληθέντες λόγοι:
            
            
               Ο κίνδυνος συγχύσεως μεταξύ του κοινοτικού σήματος και των προγενεστέρων σημάτων είναι πρόδηλος λόγω της ομοιότητας των σημείων και λόγω του ότι τα καλυπτόμενα από τα σήματα προϊόντα είναι εν μέρει πανομοιότυπα και εν μέρει παρόμοια.
               Το κοινοτικό σήμα έχει μεγάλη ομοιότητα με τα προγενέστερα σήματα, λόγω του ότι το λεκτικό στοιχείο και κυρίαρχο τμήμα των προγενεστέρων σημάτων, FLEX, περιλαμβάνεται στο βαλλόμενο κοινοτικό σήμα RENOFLEX. Η προσθήκη της λέξεως RENO δεν μεταβάλλει τη γενική εντύπωση.
               Συνεπώς, η προσβαλλόμενη απόφαση ενέχει παράβαση του άρθρου 8, παράγραφος 1, στοιχείο β', του κανονισμού 40/94 του Συμβουλίου.
               Το Γραφείο Εναρμονίσεως στο πλαίσιο της Εσωτερικής Αγοράς παραβίασε, περαιτέρω, την αρχή της ασφαλείας δικαίου.